桃源圖
作者：韓愈
朝代：唐

paragraphs: 神僊有無何渺茫，桃源之說誠荒唐。
流水盤迴山百轉，生綃數幅垂中堂。
武陵太守好事者，題封遠寄南宮下。
南宮先生忻得之，波濤入筆驅文辭。
文工畫妙各臻極，異境恍惚移於斯。
架巖鑿谷開宮室，接屋連牆千萬日。
嬴顛劉蹶了不聞，地坼天分非所恤。
種桃處處惟開花，川原近遠蒸紅霞。
初來猶自念鄉邑，歲久此地還成家。
漁舟之子來何所，物色相猜更問語。
大蛇中斷喪前王，羣馬南渡開新主。
聽終辭絕共悽然，自說經今六百年。
當時萬事皆眼見，不知幾許猶流傳。
爭持酒食來相饋，禮數不同樽俎異。
月明伴宿玉堂空，骨冷魂清無夢寐。
夜半金雞啁哳鳴，火輪飛出客心驚。
人間有累不可住，依然離別難爲情。
船開櫂進一迴顧，萬里蒼蒼煙水暮。
世俗寧知僞與真，至今傳者武陵人。